Oficiālais Vēstnesis C 258 , 09/09/2000 Lpp. 0005 - 0005



Grozījumi pamatnostādnēs par valstu reģionālo atbalstu (Dokuments attiecas uz EEZ) (2000/C 258/06) Ar šo Pamatnostādnēs par valstu reģionālo atbalstu [1] 3.10.4., 4.15., 4.16. un 4.17. punktu aizstāj ar šādu tekstu. "3.10.4. Reģioni ar zemu iedzīvotāju blīvumu un attālākie reģioni: - ievērojot katrai dalībvalstij noteikto maksimumu, kas minēts 3.9. punktā, reģioni, kuros iedzīvotāju blīvums ir mazāks par 12,5 iedzīvotājiem uz kvadrātkilometru19, un attālākie reģioni arī var atbilst minētajai atkāpei. Darbības atbalsts 4.15. Reģionālais atbalsts, kura mērķis ir samazināt kāda uzņēmuma kārtējos izdevumus (darbības atbalsts), parasti ir aizliegts. Izņēmuma kārtā šādu atbalstu tomēr var piešķirt reģioniem, kam ir tiesības uz atbalstu saskaņā ar atkāpi, kas noteikta Līguma 87. panta 3. punkta a) apakšpunktā [2], ar nosacījumu, ka to pamato šā atbalsta devums reģiona attīstībai un veids un ka tā apjoms ir proporcionāls neizdevīgajiem apstākļiem, ko ar šo atbalstu paredzēts izlīdzināt36. Dalībvalsts pienākums ir norādīt uz jebkādiem neizdevīgiem apstākļiem un novērtēt to nozīmi. Darbības atbalstam jābūt ierobežotam laika ziņā, un tas pakāpeniski jāsamazina. 4.16. Tādu darbības atbalstu, kas netiek pakāpeniski samazināts un nav ierobežots laika ziņā, var atļaut izņēmuma kārtā, ja tas atbilst turpmāk izklāstītajiem nosacījumiem. 4.16.1. Attālākos reģionos, kas atbilst atkāpei saskaņā ar Līguma 87. panta 3. punkta a) un c) apakšpunktu, un reģionos ar zemu iedzīvotāju blīvumu, kas atbilst atkāpei vai nu saskaņā ar 87. panta 3. punkta a) apakšpunktu, vai arī saskaņā ar 87. panta 3. punkta c) apakšpunktu, pamatojoties uz 3.10.4. punktā minēto iedzīvotāju blīvuma pārbaudi, tādu atbalstu, kas netiek pakāpeniski samazināts un nav ierobežots laika ziņā, un kas ir paredzēts daļējai papildu transporta izmaksu kompensācijai37, var atļaut saskaņā ar īpašiem nosacījumiem38. Dalībvalsts pienākums ir pierādīt, ka pastāv šādas papildu izmaksas, un noteikt to apjomu. 4.16.2. Turklāt attālākos reģionos, kas atbilst atkāpei saskaņā ar Līguma 87. panta 3. punkta a) un c) apakšpunktu, tādu atbalstu, kas netiek pakāpeniski samazināts un nav ierobežots laika ziņā, var atļaut, ciktāl tas ir paredzēts, lai kompensētu papildu izmaksas, kas saimnieciskajā darbībā izriet no Līguma 299. panta 2. punktā norādītajiem faktoriem, kuri, būdami nemainīgi un savstarpēji papildinoties, nopietni kavē šādu reģionu attīstību (nošķirtība, atrašanās uz salas, maza teritorija, sarežģīts reljefs un klimatiskie apstākļi, tautsaimniecības atkarība no nedaudziem produktiem). Dalībvalsts pienākums ir noteikt papildu izmaksu apjomu un pierādīt, ka tās ir saistītas ar 299. panta 2. punktā norādītajiem faktoriem. Ierosinātais atbalsts jāpamato ar tā devumu reģiona attīstībai un tā veidu; tā apjomam jābūt proporcionālam papildu izmaksām, kuras ir paredzēts kompensēt ar šo atbalstu. Papildu izmaksu kompensācijas apjomu arī izvērtē, pamatojoties uz šā reģiona sasniegto attīstības līmeni. Visbeidzot Komisija atļauj šo atbalstu uz laiku, kas nav ilgāks par to valsts reģionālā atbalsta plānu derīguma termiņu, kuri ir spēkā laikā, kad Komisija apstiprina shēmu, lai nodrošinātu to, ka sistemātiska atbalsta apjoma pārvērtēšana garantē tā ilgstošu atbilstību attiecīgā reģiona stāvoklim. 4.17. Darbības atbalsts, kas paredzēts dalībvalstu savstarpējā eksporta veicināšanai39, ir aizliegts." No dienas, kurā lēmums paziņots dalībvalstīm, Komisija piemēro šos grozījumus jaunajiem paziņojumiem par valsts atbalstu un tiem paziņojumiem, par kuriem tā līdz minētajai dienai nav pieņēmusi lēmumu. "Nelikumīgo atbalstu" Padomes Regulas (EK) Nr. 659/1999 [3] 1. panta f) punkta nozīmē izvērtē saskaņā ar noteikumiem un pamatnostādnēm, kas ir spēkā atbalsta piešķiršanas laikā. [1] OV C 74, 10.3.1998., 9. lpp. [2] Jaunā numerācija atbilstoši Amsterdamas Līgumam [3] OV L 83, 27.3.1999., 1. lpp. --------------------------------------------------